**ΔΕΛΤΙΟ ΤΥΠΟΥ**

Από 18 έως 20 Μαΐου 2018 θα πραγματοποιηθεί στο Ξενοδοχείο «The Met» στη Θεσσαλονίκη, το **Μετεκπαιδευτικό Συνέδριο: Η Απεικόνιση στη Γυναίκα**. Το συνέδριο διοργανώνεται από τη **Β’ Μαιευτική-Γυναικολογική Κλινική Α.Π.Θ** σε συνεργασία με το **Ινστιτούτο Γυναικολογικής Ογκολογίας & Μαστολογίας** και τελεί υπό την αιγίδα της **Ελληνικής Μαιευτικής Γυναικολογικής Εταιρείας**, της **Ελληνικής Εταιρείας Εμβρυομητρικής Ιατρικής**, της **Ελληνικής Εταιρείας Υπερήχων** και της **Ιατρικής Σχολής του Α.Π.Θ.**

Στόχος του συνεδρίου είναι η παρουσίαση της νέας γνώσης, των διαφόρων απόψεων και της προϋπάρχουσας εμπειρίας στην Απεικόνιση στη Γυναίκα, σε όλες τις πτυχές της υγείας της - μαστός, γυναικολογία, υπογονιμότητα, εμμηνόπαυση και εμβρυομητρική ιατρική. Στα πλαίσια του συνεδρίου, ως προσυνεδριακές εκδηλώσεις, θα πραγματοποιηθούν την **Παρασκευή  18 Μαΐου 2018** τα ολιγομελή Workshops **«Doppler στη Μαιευτική Υπερηχογραφία»** και **«Περινεϊκό Υπερηχογράφημα»**, στο Ιπποκράτειο Νοσοκομείο Θεσσαλονίκης.

Ιδιαίτερα σημαντικό γεγονός του συνεδρίου θα αποτελέσει η παρουσία του διεθνούς φήμης **Κύπρου Νικολαΐδη**, Καθηγητή Εμβρυϊκής Ιατρικής και «πατέρα» της αυχενικής διαφάνειας, της πρόβλεψης και πρόληψης του πρόωρου τοκετού και της προεκλαμψίας, αλλά και μεταξύ των πατέρων της θεραπείας του εμβρύου. Επίσης θα ενσωματωθούν οι τιμητικές εκδηλώσεις για την αφυπηρέτηση από την Ιατρική Σχολή του Α.Π.Θ. των κ.κ. Καθηγητών **Ευστράτιου Ασημακόπουλου** και **Θεοχάρη Ταντανάση**.

Πρόεδροι της Οργανωτικής Επιτροπής είναι οι κ.κ. ****Κωνσταντίνος Δ. Δίνας**, Αναπληρωτής Καθηγητής Μαιευτικής-Γυναικολογίας και Διευθυντής Β’ Μαιευτικής Γυναικολογικής Κλινικής Α.Π.Θ., και **Αλέξανδρος Σωτηριάδης**, Επίκουρος Καθηγητής Μαιευτικής-Γυναικολογίας Α.Π.Θ.**

Για περισσότερες πληροφορίες σχετικά με το Συνέδριομπορείτε να επισκεφτείτε την επίσημη ιστοσελίδα: [**www.ou-congress2018.gr**](http://www.ou-congress2018.gr)